<classify> Wakizungumza kwa nyakati tofauti jijini hapa, walieleza kuwa timu ya JKT Oljoro haikustahili kufungwa magoli mengi kiasi hicho na hiyo ni kutokana na uwezo wa timu hiyo iliyouonesha tangu kuanza kwa Ligi Daraja la Kwanza, ambapo haikuwahi kufungwa zaidi ya mabao manne.Hili tukio tukiwa kama wapenzi wa soka limetusikitisha sana na hii moja kwa moja inaonesha timu hizo zinahusika katika kupanga matokeo ili hali ziweze kusaidiana katika harakati za kusaka nafasi ya kupanda Ligi Kuu, alisema mdau mmoja.Walisema kuwa ni sawa timu kufungwa lakini si kwa aina hiyo, kwani Maafande hao wa JKT Oljoro ilikuwa ni miongoni mwa timu zinazowania kupanda Ligi Kuu jambo ambalo lisingewezekana kufungwa magoli hayo kutokana na uwezo, kiwango walichokionesha katika mechi za mwanzo.Kwa upande wa Chama cha Soka Mkoa wa Arusha ARFA kupitia kwa Katibu Adam Brown kimeeleza kushangazwa sana na mwenendo wa timu hiyo ya Oljoro hadi kupelekea kushutumiwa kupanga matokeo ambayo yametokana na timu hiyo kufungwa idadi kubwa ya mabao .Timu kufungwa mabao saba ni sawa,ila itatokana na hali ya mchezo lakini inategemea na mazingira ya mchezo na mwenendo wake kwa ujumla, ila kwa upande wa timu hii imejitenga kabisa na ARFA bado imeshiriki Ligi Daraja la Kwanza kwa misimu miwili mfululizo ikiwa haina ushirikiano wowote na chama cha mkoa tofauti na timu nyingine, alisema Brown.JKT oljoro imeingia katika sintofahamu hiyo ikiacha maswali mengi kwa wapenzi wa soka maeneo mengi kwa kitendo ilichokionesha cha kufungwa mabao saba tofauti na kiwango cha timu hiyo ilichonacho.Timu ya Geita Gold wenyewe walishinda mabao 8-0 dhidi ya JKT Kanembwa na hivyo kufanya TFF kutotangaza mshindi wa Kundi C hadi itakapokamilisha uchunguzi wake.  <topic>: michezo 